***Ενότητα 3 (α, 109-173)***

 *(σελ. 26-30)*

***(Οδηγίες μελέτης)***

1. **Τόπος**: Ιθάκη, στο παλάτι του Οδυσσέα
2. **Χρόνος:** 1η μέρα της Οδύσσειας (10ος χρόνος του νόστου)
3. **Θέμα:** Η Αθηνά-Μέντης φθάνει στην Ιθάκη

|  |
| --- |
| 1. **στιχ. 109-126:** Η Αθηνά από τον Όλυμπο στα ανάκτορα της Ιθάκης
 |
| 1. **στιχ. 127-140:** Η υποδοχή της Αθηνάς-Μέντη από τον Τηλέμαχο
 |
| 1. **στιχ. 141-161:** Η φιλοξενία της Αθηνάς-Μέντη από τον Τηλέμαχο
 |
| 1. **στιχ. 162-173:** Το δείπνο και η διασκέδαση των μνηστήρων
 |
|  |

1. **Ενότητες:**
2. **Τεχνικές αφήγησης:** αφήγηση (στιχ. 109-128, 133-138, 141-173), διάλογος (στιχ. 139-140), εσωτερικός μονόλογος (στιχ. 129-132).
3. Προσέχουμε τον τρόπο με τον οποίο η θεά Αθηνά παρουσιάζεται στην Ιθάκη, μεταμορφωμένη στον φίλο του Οδυσσέα Μέντη: **θεϊκή μεταμόρφωση**.
4. Εντοπίζουμε τα **στοιχεία παραμυθιού** της ενότητας: τα μαγικά σαντάλια με τα οποία πετάει η θεά (στιχ. 109-111), η μεταμόρφωση της Αθηνάς στον φίλο του Οδυσσέα Μέντη.
5. Εντοπίζουμε τις πολλές και ζωντανές **εικόνες** της ενότητας: η Αθηνά πετάει από τον Όλυμπο στην Ιθάκη, η μεταμόρφωση της θεάς, οι μνηστήρες που παίζουν τους πεσσούς καθισμένοι σε τομάρια βοδιών μπροστά στην εξώπορτα του παλατιού, ο Τηλέμαχος που ονειροπολεί και φαντασιώνεται μελαγχολικός την επιστροφή του πατέρα του, η υποδοχή της Αθηνάς από τον Τηλέμαχο, το τυπικό της φιλοξενίας, η γεμάτη κίνηση σκηνή του σερβιρίσματος του γεύματος από τους υπηρέτες του παλατιού με το πλήθος των σκευών και των κρεάτων, η είσοδος και το φαγοπότι των μνηστήρων, η προθέρμανση του Φήμιου για το τραγούδι (→ ακουστική).
6. Προσέχουμε την έμμεσα υποδηλωμένη **ύβρη**  των μνηστήρων, που γλεντούν σπαταλώντας ξένη περιουσία και μάλιστα καθισμένοι σε τομάρια βοδιών που έσφαξαν οι ίδιοι (προσέξτε εδώ τον παραλληλισμό με τους συντρόφους του Οδυσσέα, που έσφαξαν και έφαγαν παράνομα τα βόδια του θεού Ήλιου και τιμωρήθηκαν), γεγονός που μας **προϊδεάζει** για την τίσι και την πτώση τους (στιχ. 119-125, 162-170).
7. Προσέχουμε την **ψυχική κατάσταση του Τηλέμαχου** στους στίχους 128-132: μελαγχολία, πίκρα, θλίψη, βαρυθυμία, ονειροπόληση, οργή και αγανάκτηση για τους μνηστήρες, νοσταλγία και πόθος να ξαναγυρίσει ο πατέρας του.
8. Μελετούμε **το τυπικό της φιλοξενίας** στο κίτρινο πλαίσιο στη σελίδα 28 και εντοπίζουμε ποια βήματά του ακολουθούνται σε αυτή την ενότητα.
9. Προσέχουμε την αφθονία των αγαθών και τη **μεγαλοπρέπεια του ομηρικού ανακτόρου** (→ πολυάριθμο υπηρετικό προσωπικό, πολυτελή σκεύη και έπιπλα, πλήθος τροφίμων και υλικών αγαθών, ευγένεια και τιμή προς τους ξένους), που δείχνει πως το παλάτι του Οδυσσέα ευημερούσε και ήταν πλούσιο.
10. Προσέχουμε τις **αντιθέσεις**: ο σιωπηλός και εσωστρεφής Τηλέμαχος και οι θορυβώδεις και γλεντζέδες μνηστήρες.
11. Εντοπίζουμε το πλήθος των **πολιτιστικών στοιχείων** της ενότητας: έπιπλα, σκεύη, όπλα, κτίρια, τρόφιμα, υπηρετικό προσωπικό, τα σανδάλια της θεάς, το τραγούδι και η ιδιότητα (→ αοιδός) του Φήμιου.
12. Επισημαίνουμε τη **σημασία της φιλοξενίας** για τους αρχαίους, η οποία αποτελούσε βασικό και ιερό θεσμό, που προστατευόταν από τον ίδιο τον «ξένιο» Δία (→ **ιδεολογικό στοιχείο**). Σχετικά μπορείτε να μελετήσετε και τη σημείωση 7 στη σελίδα 33 του σχολικού βιβλίου.
13. Προσέχουμε τα **τυπικά επίθετα** (**περιγραφικά** και **χαρακτηριστικά**), που αποτελούν βασικό στοιχείο του ομηρικού λόγου (π.χ. *«καλοξυσμένη θήκη»* → περιγραφικό*, «αγέρωχους μνηστήρες» →* χαρακτηριστικό).
14. Εντοπίζουμε τους **τυπικούς στίχους** (στιχ. 138, 139-140), βασικό χαρακτηριστικό της ομηρικής τεχνικής.
15. Εντοπίζουμε **μεταφορές** (π.χ. «δαμάζει των γενναίων πολεμιστών τις τάξεις» στιχ. 114) και **παρομοιώσεις** (π.χ. «ωραίος σαν θεός» στιχ. 127).
16. Προσέχουμε τη χαρακτηριστική φράση ***«ἔπεα πτερόεντα»*** (= και πέταξαν τα λόγια του σαν τα πουλιά), που χρησιμοποιείται και σήμερα με άλλη σημασία (σήμερα: λόγια του αέρα).
17. Εντοπίζουμε τους **χαρακτηρισμούς** που άμεσα ή έμμεσα αποδίδονται στον **Τηλέμαχο**: ωραίος (στιχ. 127), ευαίσθητος και ονειροπόλος (στιχ. 128-132), δειλός και άτολμος (στιχ. 128-133), ευγενικός και φιλόξενος (στιχ. 134-140), καλός και περιποιητικός οικοδεσπότης (στιχ. 141-161), ώστε να αρχίσουμε να σχηματίζουμε την εικόνα μας για αυτόν.
18. Παρόμοια, εντοπίζουμε και τους **χαρακτηρισμούς** που αποδίδονται από τον ποιητή **στους μνηστήρες**: αγέρωχοι (στιχ. 119, 162) και ξιπασμένοι (στιχ. 150), ενώ μπορούμε κι εμείς από τα συμφραζόμενα να τους χαρακτηρίσουμε αλαζόνες, αγενείς, εγωιστές, ξεδιάντροπους και αναίσχυντους, ακατάδεχτους, αναιδείς, θρασείς και άξεστους, γεγονός που μας προϊδεάζει για την πτώση τους. Προσέχουμε ότι δεν αρκεί ο χαρακτηρισμός · πρέπει **να τον αιτιολογούμε** κιόλας!
19. Προσέχουμε τον **προϊδεασμό** της σωτηρίας του Φήμιου στη μνηστηροφονία, αφού τραγουδάει για τους μνηστήρες με το ζόρι (στιχ. 172).
20. Προσέχουμε τους **ανθρωπομορφισμούς** (→ οι θεοί εμφανίζονται με ανθρώπινα χαρακτηριστικά, αισθήματα και πάθη), που αποτελούν βασικό στοιχείο της θρησκευτικής ιδεολογίας των αρχαίων: η Αθηνά θυμώνει και πολεμά με πάθος τους εχθρούς της (στιχ. 113), οι θεοί έχουν οικογενειακές σχέσεις (στιχ. 113), παίρνουν ανθρώπινη μορφή (στιχ.118-119).
21. Διαβάστε τη σημείωση στο κίτρινο πλαίσιο στη σελίδα 30 του σχολικού βιβλίου και διακρίνετε, με βάση όσα λέγονται σε αυτή, τις **σκηνές** της ενότητας (με βάση την αλλαγή τόπου, προσώπων και χρόνου).